Ikatan Muslimin Malaysia

Ikatan Muslimin Malaysia (ISMA) (Jawi: ايکتن مسلمين مليسيا; Arab: جمعية الاتحاد الإسلامي الماليزي‎; Inggeris: Malaysian Muslim Solidarity) ialah sebuah badan bukan kerajaan Malaysia yang berfahaman ultrakonservatif dan Islamis. Ia ditubuhkan pada 7 Julai 1997 di bawah nama Ikatan Siswazah Muslim Malaysia sebelum kemudian menukar namanya kepada Ikatan Muslimin Malaysia pada tahun 2005.

Badan berwibawa ini sangat lantang menentang sebarang usaha yang dilihat menyebarkan "unsur-unsur liberalisme, keberadaan mazhab Syiah serta Kristianisasi" di negara tersebut.

Organisasi ini mempunyai 45 cawangan berdaftar di seluruh Malaysia dan 8 cawangan luar negara.

Organisasi

Presiden ISMA

 Dr. Abdul Hadi Abd Rahman (1997 - 2005)
 Ustaz Abdullah Zaik Abd Rahman (2005 - 2018)
 Haji Aminuddin Yahaya (2018 - 2019)
 Ustaz Muhammad Fauzi Asmuni (2019 - 2023)
 Ustaz Shuhaib Ar-Rumy Selamat (2023 - kini)

Keahlian 
ISMA membuka keahlian kepada masyarakat yang berusia 18 tahun dan ke atas secara atas talian.

Malaysia
ISMA mempunyai 45 cawangan berdaftar di seluruh Malaysia dan menjalankan pelbagai program dan aktiviti setempat melalui cawangan-cawangan ISMA.

Luar Malaysia
ISMA di luar negara digerakkan oleh mahasiswa dan mahasiswi Malaysia yang komited dengan fikrah dan matlamat ISMA. ISMA di luar negara bergerak sebagai persatuan kebajikan dan akademik mahasiswa dan mahasiswi Malaysia di luar negara. Cawangan luar negaranya yang pertama didirikan di Mesir pada tahun 2006 dengan penubuhan jawatankuasa penaja sebelum dirasmikan pada tahun 2008 dengan Jabatan Penuntut Malaysia Kaherah (JPMK) di bawah Kedutaan Besar Malaysia Kaherah (KBMK). 

Cawangan kedua terletak di Australia yang dilancarkan secara rasmi di Melbourne pada 16 Julai 2009 disempurnakan oleh Setiausaha I Duta Besar Malaysia di Australia, Dr. Sirajuddin Bin Suhaimee di University of Melbourne. 3 cawangan benua lain iaitu Adelaide, Brisbane dan Sydney turut menyusul. Jordan turut menjadi pilihan cawangan di Timur Tengah setelah didaftarkan secara rasmi dengan Education Malaysia Jordan (EMJ) pada 18 Januari 2012.

UK-Eire, India, Jepun, Korea dan New Zealand juga mempunyai cawangan-cawangan ISMA yang tersendiri.

Agensi ISMA
ISMA juga mempunyai beberapa persatuan di bawahnya sebagai sayap. Antaranya ialah:
 Persatuan Belia Islam Nasional (PEMBINA), 
 Kelab Remaja ISMA (KRIM), 
 Kelab Anak Hebat (NAZIM), 
 Majlis Ulama Ikatan Muslimin Malaysia (MUIS),
 Ikatan Pengamal Perubatan Muslimin Malaysia (I-Medik)

Penglibatan ISMA di Malaysia

ISMA dilihat aktif dalam memperjuangkan hak-hak orang Islam di Malaysia dengan mengeluarkan beberapa kenyataan di ruang akhbar agar pihak kerajaan dapat mengambil perhatian mengenainya. ISMA juga turut terlibat dalam menganjurkan program HIMPUN bertujuan untuk memberi kesedaran kepada umat Islam di Malaysia tentang bahayanya murtad. 

ISMA juga merupakan salah satu kompenan dalam pertubuhan Allied Coordinating Committee of Islamic NGOs (ACCIN) yang ditubuhkan atas dasar menjaga kepentingan umum umat Islam daripada dicabar.

Di peringkat pusat, ISMA dilaporkan telah menganjurkan siri konvensyen iaitu Konvensyen Pemikiran Hasan al-Banna (2010), Konvensyen Memperingati 500 Tahun Kejatuhan Empayar Melayu Islam Melaka (2011) dan Konvensyen Memartabat Islam Memperkasa Ummah (2012). Turut dianjurkan ialah program bersifat kekeluargaan seperti Konvensyen Keluarga Melayu Muslim (2011). 

ISMA juga banyak memfokuskan aktivitinya pada pembinaan jatidiri dan kemasyarakatan dengan program-program seperti Qiamullail, I'tikaf, ramah mesra, gotong-royong dan sukaneka. 

ISMA juga dilihat terlibat dalam mengadakan program-program motivasi dan kelas-kelas pengajian agama seperti kelas Al-Quran, Kem Lepasan SPM, Jambori Remaja Muslim dan lain-lain. Mereka juga dilihat aktif memberi kesedaran terhadap masyarakat akan pengaruh liberalisme, fahaman Syiah, kristianisasi dan isu-isu sosial.

Kontroversi

Slogan
Slogan ISMA : 
 Membangun Umat Beragenda  
Slogan ini menggantikan slogan ‘Membina Generasi Harapan’ yang diguna pakai sebelumnya oleh ISMA. Slogan ini membawa maksud ISMA mengajak agar umat Islam, khususnya di Malaysia, memiliki agenda besar untuk menjaga kepentingan Islam termasuk perpaduan umat Islam. Slogan ini dilihat sebagai slogan yang lebih universal berbanding slogan "Melayu Sepakat, Islam Berdaulat" yang khusus bagi permasalahan umat Islam Malaysia. 
 Melayu Sepakat, Islam Berdaulat

“Melayu Sepakat”; menurut ISMA, bererti umat Melayu yang bersepakat dan bermuafakat dalam perkara-perkara yang berkait dengan kepentingan bersama, apatah lagi yang berkait dengan mendaulatkan Islam di tanah air. ISMA menggunakan firman Allah swt dalam Al-Quran yang bermaksud, “Bertolong-tolonglah kamu dalam kebajikan dan taqwa, dan jangan kamu bertolong-tolong dalam dosa dan permusuhan” (Al-Maidah) sebagai dalilnya. Lawan kepada “Bersepakat” adalah pertelingkahan yang membawa kepada hilangnya kekuatan. Firman Allah yang bermaksud, “Dan jangan kamu bertelingkah, nanti kamu rosak dan hilang kekuatan kamu. Bersabarlah, sesungguhnya Allah bersama orang-orang sabar” (Al-Anfaal).

“Islam Berdaulat”; merujuk kepada kedudukan Islam sebagai sebuah sistem yang tertinggi dari aspek pemerintahan, pengaruh dan pembuat keputusan. Merujuk kitab-kitab Fiqh, kedudukan Islam yang tertinggi sering dirujuk kepada firman Allah swt dalam kitab Al-Quran bermaksud, “Dan Allah sekali-kali tidak akan menjadikan jalan untuk orang-orang kafir di atas orang-orang beriman”(An-Nisa': 141)Slogan ini menimbulkan spekulasi dan perbahasan dalam kalangan pejuang-pejuang, persatuan dan parti Islam di Malaysia. Perkataan 'Melayu' di dalam slogan ISMA itu sering ditafsir sebagai lambang perjuangan ISMA khusus kepada orang Melayu sahaja dan tidak bersifat universal kepada perjuangan Islam.Menurut ISMA, istilah 'Melayu' digunapakai kerana di Malaysia, bangsa Melayu adalah kumpulan majoriti di Malaysia. Oleh kerana orang Melayu dirujuk sebagai orang Islam dalam perlembagaan, dengan membawa kesepakatan di kalangan bangsa Melayu membolehkan kepimpinan Islam dibentuk di peringkat pentadbiran negara. Walau bagaimanapun, ini tidak bermaksud kaum lain yang beragama Islam disisihkan. Yang utamanya bangsa Melayu memegang kuasa pentadbiran sebagai majoriti bumiputera di Malaysia.

Politik
ISMA mula terlibat dalam dunia politik Malaysia pada tahun 2013 dengan menurunkan calon daripada Biro Politik ISMA pada Pilihan Raya Umum ke-13. ISMA menggunakan tiket parti BERJASA dengan kawasan-kawasan yang mereka bertanding majoriti pengundi adalah pengundi muslim tetapi diletakkan calon bukan muslim oleh parti kerajaan dan pembangkang. Menurut ISMA lagi, jika di kawasan wakil ISMA bertanding terdapat juga calon Melayu atau Islam yang bertanding, mereka akan berundur dan bertanding di kawasan lain. 

Namun begitu, pendekatan ISMA menyertai PRU-13 telah disifatkan oleh sesetengah pihak sebagai politik perkauman. ISMA tetap menegaskan bahawa mereka bukan parti politik dan kekal sebagai NGO bebas tanpa terikat dengan mana-mana parti politik. Kesemua calon ISMA yang bertanding pada Pilihanraya Umum Malaysia ke-13 telah tewas namun sokongan yang ditunjukkan oleh masyarakat di kawasan Calon ISMA-BERJASA bertanding mencatatkan angka yang memberansangkan. 

Pendekatan politik ISMA dilihat tidak menjurus ke arah politik kepartian yang mengutamakan proses pilihanraya semata-mata, tetapi politik ISMA adalah politik untuk mendaulatkan Islam melalui proses pembinaan peribadi dan melalui tahap-tahap yang tersusun rapi.

ISMA dilihat cuba memberi solusi kepada permasalahan politik umat Islam dengan slogan "Melayu Sepakat Islam Berdaulat" yang dilihat ISMA sebagai misi jangka panjang dan berterusan serta bukan mengikut penggal pilihanraya, atau isu bermusim. Seruan ini telah sampai kepada masyarakat Malaysia yang turut membawa kesan kepada perubahan landskap politik pada Pilihanraya Umum ke-14.

ISMA dilihat mengambil intipati perjuangan tokoh gerakan Islam Hassan al Banna dalam Risalah Muktamar ke-5 Ikhwanul Muslimun yang menyeru kepada perpaduan Arab demi menjaga kedaulatan Islam, begitu juga yang dilihat ISMA, mereka menyeru kepada perpaduan Melayu di rantau ini demi menjaga kedaulatan Islam di Nusantara.

COMANGO
ISMA menjadi badan yang terkehadapan dalam menggagalkan COMANGO. Ini juga mendatangkan ketidaksenangan aktivis Muslim liberal yang menganggap saranan COMANGO kepada Persatuan Bangsa-Bangsa Bersatu selari dengan ajaran Islam yang "benar" dan kedaulatan Perlembagaan Persekutuan.

ISMA menuduh COMANGO membawa dan menyebarkan agenda liberal yang berasaskan Barat. Terdapat siri ceramah besar-besaran oleh ISMA bagi menerangkan bahaya COMANGO ini kepada masyarakat Malaysia.

Berikutan kelantangan ISMA terhadap tuntutan COMANGO, Marina Mahathir telah memfailkan saman terhadap ISMA dan ahli jawatankuasanya berikutan sebuah artikel yang ditulis dan disebarkan mempunyai potret beliau dan dipercayai sebagai antara dalang dalam COMANGO.  Kes saman tersebut diselesaikan oleh kedua-dua pihak dengan Marina menerima pernyataan daripada Naib Presiden ISMA (pada ketika itu) Aminuddin bin Yahaya yang melahirkan kekesalan sekiranya artikel dan risalah-risalah yang diedarkan telah menyebabkan kepayahan dan kesan buruk serta memberikan gambaran yang salah terhadap Marina.

Usaha ISMA, yang antara lainnya dengan mengumpulkan sebanyak 700 ribu tandatangan atas talian dan secara bertulis, ternyata berhasil apabila kerajaan Malaysia telah menolak tuntutan-tuntutan COMANGO dalam Proses Semakan Berkala Sejagat di Geneva.

Hudud
Kenyataan Presiden ISMA (pada ketika itu) Ustaz Abdullah Zaik bin Abdul Rahman yang menyebut pendatang Cina yang dibawa masuk oleh Penjajah British adalah satu pencerobohan, sebagai reaksi balas terhadap segelintir orang Cina yang lantang mempersoal dan masuk campur dalam perbahasan tentang pelaksanaan hukum hudud, telah menimbulkan rasa tidak senang dalam kalangan masyarakat mereka. MCA dan DAP telah membuat laporan polis berkaitan kenyataan itu. Susulan daripada itu, Ustaz Abdullah Zaik telah didakwa dan dijatuhkan hukuman bersalah menurut seksyen 4(1)(c) Akta Hasutan 1948 kerana menerbitkan artikel berbaur hasutan. Beliau dikenakan denda sebanyak RM2,000.00 dan menerima keputusan tersebut dengan berlapang dada.

Petisyen "Negara Islam" 
Pada 26 Disember 2018, pertubuhan ini melancarkan suatu kempen menumpu kepada petisyen yang dipercayai sebagai suatu langkah menggalak dan mengukuhkan usaha menjadikan Malaysia sebagai sebuah "negara Islam" sepertimana yang ditunjukkan slogan Malaysia Negara Islam yang mendapat sokongan daripada seberapa tokoh-tokoh agama utama sekitar Malaysia. Walau bagaimanapun, kempen ini sangat disanggah banyak kelompok penting termasuk G25, kelompok bekas veteran tentera Persatuan Patriot Kebangsaan (PATRIOT).

Lihat juga
 Angkatan Belia Islam Malaysia (ABIM)
 Jamaah Islah Malaysia (JIM)
 Pertubuhan IKRAM Malaysia

Rujukan

Pautan luar 
 Laman sesawang rasmi 

Pertubuhan bukan untung di Malaysia
Pertubuhan Islam di Malaysia
Kumpulan Islamis